**Dr Binru Zhao yn Cyflwyno Ymchwil ar Ecwiti Preifat a Chwmnïau Cyfreithiol yn 8fed Gynhadledd ENTFIN**

Yn 8fed Gyfarfod Blynyddol Cynhadledd Cyllid Entrepreneuraidd (ENTFIN), a gynhaliwyd ym Munich, Yr Almaen, ar 10-11 Mehefin 2024, cyflwynodd Dr Binru Zhao bapur y bu’n gyd-awdur arno sy’n dwyn y teitl, “Noddwyr Ecwiti Preifat, Perthnasoeddu Cwmnïau Cyfreithiol, a Chontractau Benthyciadau mewn Pryniannau trwy Drosoledd.” Mae'r ymchwil yn ystyried sut mae cwmnïau ecwiti preifat (EP) yn dylanwadu ar gwmnïau cyfreithiol sy'n ymwneud â thrafodion pryniannau trwy drosoledd (LBO), gan godi pryderon am yr effaith ar amddiffyniadau credydwyr.

Mae'r papur yn canolbwyntio ar wrthdaro buddiannau posibl pan fo noddwyr EP yn dewis cwmnïau cyfreithiol sy'n cynrychioli credydwyr mewn bargeinion pryniannau trwy drosoledd. Er y gall pryniannau trwy drosoledd fod yn broffidiol iawn, maent hefyd yn peri risgiau sylweddol i gredydwyr. Mae ymchwil Dr Zhao yn datgelu y gall perthnasoedd rhwng noddwyr EP a chwmnïau cyfreithiol y benthycwyr wanhau mesurau sy’n diogelu’r credydwyr, ac arwain at lai o gyfamodau a thelerau mwy trugarog i fenthyciadau, a thrwy hynny gynyddu risg ariannol. Yn ogystal, mae astudiaeth Dr Zhao yn awgrymu y gall yr amddiffyniadau hynny o’u gwanhau gyfrannu at gyfraddau diffygdalu uwch yn y blynyddoedd ar ôl trafodion pryniannau trwy drosoledd.

Mae'r canfyddiadau hynny’n adleisio’r pryderon a godwyd yn flaenorol gan y newyddiadurwr Andrew Ross Sorkin mewn erthygl yn 2016 ynghylch pryniannau ar Wall Street, a amlygodd sut y byddai perthnasoedd o'r fath yn ôl pob tebyg o fudd i noddwyr EP ar draul y credydwyr.

Mae Cynhadledd ENTFIN yn dod ag ysgolheigion, arbenigwyr y diwydiant, a llunwyr polisi ynghyd i drafod y datblygiadau diweddaraf mewn cyllid entrepreneuraidd. Ymhlith y pynciau dan sylw mae cyfalaf menter, ecwiti preifat, a chyllido torfol, a bydd ffocws ar ddeall y materion allweddol sy'n effeithio ar farchnadoedd ariannol. Mae gwaith Dr Zhao yn rhoi sylw i bryderon dybryd ym marchnad y pryniannau trwy drosoledd (LBO). Mae’n rhoi cipolwg gwerthfawr inni o ran sut mae'r perthnasoedd hynny rhwng noddwyr-cwmnïau cyfreithiol yn effeithio ar sefydlogrwydd ariannol ac arferion y farchnad.